易行品


白文 
十住毘婆沙論 卷第五

　聖者龍樹造

　後秦龜茲國三藏鳩摩羅什譯

　易行品 第九

問曰 是阿惟越致菩薩初事如先説 至阿惟越致地者 行諸難行久乃可得 或堕聲聞辟支佛地 若爾者是大衰患 如助道法中説

　若堕聲聞地 及辟支佛地

　是名菩薩死 則失一切利

　若堕於地獄 不生如是畏

　若堕二乘地 則爲大怖畏

　堕於地獄中 畢竟得至佛

　若堕二乘地 畢竟遮佛道

　佛自於經中 解説如是事

　如人貪壽者 斬首則大畏

　菩薩亦如是 若於聲聞地

　及辟支佛地 應生大怖畏

是故若諸佛所説有易行道疾得至阿惟越致地方便者 願爲説之 答曰 如汝所説是儜弱怯劣無有大心 非是丈夫志幹之言也 何以故 若人發願欲求阿耨多羅三藐三菩提 未得阿惟越致 於其中間應不惜身命 晝夜精進如救頭燃 如助道中説

　菩薩未得至 阿惟越致地

　應常勤精進 猶如救頭燃

　荷負於重担 爲求菩提故

　常應勤精進 不生懈怠心

　若求聲聞乘 辟支佛乘者

　但爲成己利 常應勤精進

　何況於菩薩 自度亦度彼

　於此二乘人 億倍應精進

行大乘者佛如是説 發願求佛道 重於擧三千大千世界 汝言阿惟越致地是法甚難久乃可得 若有易行道疾得至阿惟越致地者 是乃怯弱下劣之言 非是大人志幹之説 汝若必欲聞此方便今當説之 佛法有無量門 如世間道有難有易 陸道歩行則苦 水道乘船則樂 菩薩道亦如是 或有勤行精進 或有以信方便易行疾至阿惟越致者 如偈説

　東方善徳佛 南栴檀徳佛

　西無量明佛 北方相徳佛

　東南無憂徳 西南寶施佛

　西北華徳佛 東北三行佛

　下方明徳佛 上方廣衆徳

　如是諸世尊 今現在十方

　若人疾欲至 不退轉地者

　應以恭敬心 執持稱名號

若菩薩欲於此身得至阿惟越致地成就阿耨多羅三藐三菩提者 應當念是十方諸佛稱其名號 如寶月童子所問經阿惟越致品中説 佛告寶月 東方去此過無量無邊不可思議恒河沙等佛土有世界名無憂 其地平坦七寶合成 紫磨金縷交絡其界 寶樹羅列以爲莊嚴 無有地獄畜生餓鬼阿修羅道及諸難處 清淨無穢無有沙礫瓦石山陵堆阜深坑幽壑 天常雨華以布其地 時世有佛號曰善徳如來應供正遍知明行足善逝世間解無上士調御丈夫天人師佛世尊 大菩薩衆恭敬圍繞 身相光色如燃大金山如大珍寶聚 爲諸大衆廣説正法 初中後善有辭有義 所説不雜具足清淨如實不失 何謂不失不失地水火風 不失欲界色界無色界 不失色受想行識 寶月 是佛成道已來過六十億劫 又其佛國晝夜無異 但以此間閻浮提日月歳數説彼劫壽 其佛光明常照世界 於一説法令無量無邊千萬億阿僧祇衆生住無生法忍 倍此人數得住初忍第二第三忍 寶月 其佛本願力故 若有他方衆生 於先佛所種諸善根 是佛但以光明觸身 即得無生法忍 寶月 若善男子善女人聞是佛名能信受者 即不退阿耨多羅三藐三菩提 餘九佛事皆亦如是 今當解説諸佛名號及國土名號 善徳者 其徳淳善但有安樂 非如諸天龍神福徳惑惱衆生 栴檀徳者 南方去此無量無邊恒河沙等佛土有世界名歡喜 佛號栴檀徳 今現在説法 譬如栴檀香而清涼 彼佛名稱遠聞如香流布 滅除衆生三毒火熱令得清涼 無量明佛者 西方去此無量無邊恒河沙等佛土有世界名善 佛號無量明 今現在説法 其佛身光及智慧明炤無量無邊 相徳佛者 北方去此無量無邊恒河沙等佛土有世界名不可動 佛名相徳 今現在説法 其佛福徳高顯猶如幢相 無憂徳者 東南方去此無量無邊恒河沙等佛土有世界名月明 佛號無憂徳 今現在説法 其佛神徳令諸天人無有憂愁 寶施佛者 西南方去此無量無邊恒河沙等佛土有世界名衆相 佛號寶施 今現在説法 其佛以諸無漏根力覺道等寶常施衆生 華徳佛者 西北方去此無量無邊恒河沙等佛土有世界名衆音 佛號華徳 今現在説法 其佛色身猶如妙華其徳無量 三乘行佛者 東北方去此無量無邊恒河沙等佛土有世界名安隱 佛號三乘行 今現在説法 其佛常説聲聞行辟支佛行諸菩薩行 有人言 説上中下精進故 號爲三乘行 明徳佛者 下方去此無量無邊恒河沙等佛土有世界名廣大 佛號明徳 今現在説法 明名身明智慧明寶樹光明 是三種明常照世間 廣衆徳者 上方去此無量無邊恒河沙等佛土有世界名衆月 佛號廣衆徳 今現在説法 其佛弟子福徳廣大故號廣衆徳 今是十方佛善徳爲初 廣衆徳爲後 若人一心稱其名號 即得不退於阿耨多羅三藐三菩提 如偈説

　若有人得聞 説是諸佛名

　即得無量徳 如爲寶月説

　我禮是諸佛 今現在十方

　其有稱名者 即得不退轉

　東方無憂界 其佛號善徳

　色相如金山 名聞無邊際

　若人聞名者 即得不退轉

　我今合掌禮 願悉除憂惱

　南方歡喜界 佛號栴檀徳

　面淨如滿月 光明無有量

　能滅諸衆生 三毒之熱惱

　聞名得不退 是故稽首禮

　西方善世界 佛號無量明

　身光智慧明 所炤無邊際

　其有聞名者 即得不退轉

　我今稽首禮 願盡生死際

　北方無動界 佛號爲相徳

　身具衆相好 而以自莊嚴

　摧破魔怨衆 善化諸人天

　聞名得不退 是故稽首禮

　東南月明界 有佛號無憂

　光明喩日月 遇者滅煩惱

　常爲衆説法 除諸内外苦

　十方佛稱讃 是故稽首禮

　西南衆相界 佛號爲寶施

　常以諸法寶 廣施於一切

　諸天頭面禮 寶冠在足下

　我今以五體 歸命寶施尊

　西北衆音界 佛號爲華徳

　世界衆寶樹 演出妙法音

　常以七覺華 莊嚴於衆生

　白毫相如月 我今頭面禮

　東北安隱界 諸寶所合成

　佛號三乘行 無量相嚴身

　智慧光無量 能破無明闇

　衆生無憂惱 是故稽首禮

　上方衆月界 衆寶所莊嚴

　大徳聲聞衆 菩薩無有量

　諸聖中師子 號曰廣衆徳

　諸魔所怖畏 是故稽首禮

　下方廣世界 佛號爲明徳

　身相妙超絶 閻浮檀金山

　常以智慧日 開諸善根華

　寶土甚廣大 我遙稽首禮

　過去無數劫 有佛號海徳

　是諸現在佛 皆從彼發願

　壽命無有量 光明照無極

　國土甚清淨 聞名定作佛

　今現在十方 具足成十力

　是故稽首禮 人天中最尊

問曰 但聞是十佛名號執持在心 便得不退阿耨多羅三藐三菩提 爲更有餘佛餘菩薩名得至阿惟越致耶 答曰

　阿彌陀等佛 及諸大菩薩

　稱名一心念 亦得不退轉

更有阿彌陀等諸佛 亦應恭敬禮拜稱其名號 今當具説 無量壽佛 世自在王佛 師子意佛 法意佛 梵相佛 世相佛 世妙佛 慈悲佛 世王佛 人王佛 月徳佛 寶徳佛 相徳佛 大相佛 珠蓋佛 師子鬘佛 破無明佛 智華佛 多摩羅跋栴檀香佛 持大功徳佛 雨七寶佛 超勇佛 離瞋恨佛 大莊嚴佛 無相佛 寶藏佛 徳頂佛 多伽羅香佛 栴檀香佛 蓮華香佛 莊嚴道路佛 龍蓋佛 雨華佛 散華佛 華光明佛 日音聲佛 蔽日月佛 琉璃藏佛 梵音佛 淨明佛 金藏佛 須彌頂佛 山王佛 音聲自在佛 淨眼佛 月明佛 如須彌山佛 日月佛 得衆佛 華生佛 梵音説佛 世主佛 師子行佛 妙法意師子吼佛 珠寶蓋珊瑚色佛 破癡愛闇佛 水月佛 衆華佛 開智慧佛 持雜寶佛 菩提佛 華超出佛 眞琉璃明佛 蔽日明佛 持大功徳佛 得正慧佛 勇健佛 離諂曲佛 除惡根栽佛 大香佛 道映佛 水光佛 海雲慧遊佛 徳頂華佛 華莊嚴佛 日音聲佛 月勝佛 琉璃佛 梵聲佛 光明佛 金藏佛 山頂佛 山王佛 音王佛 龍勝佛 無染佛 淨面佛 月面佛 如須彌佛 栴檀香佛 威勢佛 燃燈佛 難勝佛 寶徳佛 喜音佛 光明佛 龍勝佛 離垢明佛 師子佛 王王佛 力勝佛 華齒佛 無畏明佛 香頂佛 普賢佛 普華佛 寶相佛 是諸佛世尊現在十方清淨世界 皆稱名憶念 阿彌陀佛本願如是 若人念我稱名自歸 即入必定得阿耨多羅三藐三菩提 是故常應憶念以偈稱讃

　無量光明慧 身如眞金山

　我今身口意 合掌稽首禮

　金色妙光明 普流諸世界

　隨物増其色 是故稽首禮

　若人命終時 得生彼國者

　即具無量徳 是故我歸命

　人能念是佛 無量力威徳

　即時入必定 是故我常念

　彼國人命終 設應受諸苦

　不堕惡地獄 是故歸命禮

　若人生彼國 終不堕三趣

　及與阿修羅 我今歸命禮

　人天身相同 猶如金山頂

　諸勝所歸處 是故頭面禮

　其有生彼國 具天眼耳通

　十方普無礙 稽首聖中尊

　其國諸衆生 神變及心通

　亦具宿命智 是故歸命禮

　生彼國土者 無我無我所

　不生彼此心 是故稽首禮

　超出三界獄 目如蓮華葉

　聲聞衆無量 是故稽首禮

　彼國諸衆生 其性皆柔和

　自然行十善 稽首衆聖王

　從善生淨明 無量無邊數

　二足中第一 是故我歸命

　若人願作佛 心念阿彌陀

　應時爲現身 是故我歸命

　彼佛本願力 十方諸菩薩

　來供養變法 是故我稽首

　彼土諸菩薩 具足諸相好

　以自莊嚴身 我今歸命禮

　彼諸大菩薩 日日於三時

　供養十方佛 是故稽首禮

　若人種善根 疑則華不開

　信心清淨者 華開則見佛

　十方現在佛 以種種因縁

　歎彼佛功徳 我今歸命禮

　其土甚嚴飾 殊彼諸天宮

　功徳甚深厚 是故禮佛足

　佛足千輻輪 柔軟蓮華色

　見者皆歡喜 頭面禮佛足

　眉間白毫光 猶如清淨月

　増益面光色 頭面禮佛足

　本求佛道時 行諸奇妙事

　如諸經所説 頭面稽首禮

　彼佛所言説 破除諸罪根

　美言多所益 我今稽首禮

　以此美言説 救諸着樂病

　已度今猶度 是故稽首禮

　人天中最尊 諸天頭面禮

　七寶冠摩足 是故我歸命

　一切賢聖衆 及諸人天衆

　咸皆共歸命 是故我亦禮

　乘彼八道船 能度難度海

　自度亦度彼 我禮自在者

　諸佛無量劫 讃揚其功徳

　猶尚不能盡 歸命清淨人

　我今亦如是 稱讃無量徳

　以是福因縁 願佛常念我

　我於今先世 福徳若大小

　願我於佛所 心常得清淨

　以此福因縁 所獲上妙徳

　願諸衆生類 皆亦悉當得

又亦應念毘婆尸佛 尸棄佛 毘首婆伏佛 拘樓珊提佛 迦那迦牟尼佛 迦葉佛 釈迦牟尼佛 及未來世彌勒佛 皆應憶念禮拜以偈稱讃

　毘婆尸世尊 無憂道樹下

　成就一切智 微妙諸功徳

　正觀於世間 其心得解脱

　我今以五體 歸命無上尊

　尸棄佛世尊 在於邠他利

　道場樹下坐 成就於菩提

　身色無有比 如然紫金山

　我今自歸命 三界無上尊

　毘首婆世尊 坐娑羅樹下

　自然得通達 一切妙智慧

　於諸人天中 第一無有比

　是故我歸命 一切最勝尊

　迦求村大佛 得阿耨多羅

　三藐三菩提 尸利沙樹下

　成就大智慧 永脱於生死

　我今歸命禮 第一無比尊

　迦那含牟尼 大聖無上尊

　優曇鉢樹下 成就得佛道

　通達一切法 無量無有邊

　是故我歸命 第一無上尊

　迦葉佛世尊 眼如雙蓮華

　弱拘樓陀樹 於下成佛道

　三界無所畏 行歩如象王

　我今自歸命 稽首無極尊

　釈迦牟尼佛 阿輸陀樹下

　降伏魔怨敵 成就無上道

　面貌如滿月 清淨無瑕塵

　我今稽首禮 勇猛第一尊

　當來彌勒佛 那伽樹下坐

　成就廣大心 自然得佛道

　功徳甚堅牢 莫能有勝者

　是故我自歸 無比妙法王

復有徳勝佛 普明佛 勝敵佛 王相佛 相王佛 無量功徳明自在王佛 藥王無閡佛 寶遊行佛 寶華佛 安住佛 山王佛 亦應憶念恭敬禮拜以偈稱讃

　無勝世界中 有佛號徳勝

　我今稽首禮 及法寶僧寶

　隨意喜世界 有佛號普明

　我今自歸命 及法寶僧寶

　普賢世界中 有佛號勝敵

　我今歸命禮 及法寶僧寶

　善淨集世界 佛號王幢相

　我今稽首禮 及法寶僧寶

　離垢集世界 無量功徳明

　自在於十方 是故稽首禮

　不誑世界中 無礙藥王佛

　我今頭面禮 及法寶僧寶

　今集世界中 佛號寶遊行

　我今頭面禮 及法寶僧寶

　美音界寶花 安立山王佛

　我今頭面禮 及法寶僧寶

　今是諸如來 住在東方界

　我以恭敬心 稱揚歸命禮

　唯願諸如來 深加以慈愍

　現身在我前 皆令目得見

復次過去未來現在諸佛 盡應總念恭敬禮拜以偈稱讃

　過去世諸佛 降伏衆魔怨

　以大智慧力 廣利於衆生

　彼時諸衆生 盡心皆供養

　恭敬而稱揚 是故頭面禮

　現在十方界 不可計諸佛

　其數過恒沙 無量無有邊

　慈愍諸衆生 常轉妙法輪

　是故我恭敬 歸命稽首禮

　未來世諸佛 身色如金山

　光明無有量 衆相自莊嚴

　出世度衆生 當入於涅槃

　如是諸世尊 我今頭面禮

復應憶念諸大菩薩 善意菩薩 善眼菩薩 聞月菩薩 尸毘王菩薩 一切勝菩薩 知大地菩薩 大藥菩薩 鳩舍菩薩 阿離念彌菩薩 頂生王菩薩 喜見菩薩 鬱多羅菩薩 薩和檀菩薩 長壽王菩薩 羼提菩薩 韋藍菩薩 睒菩薩 月蓋菩薩 明首菩薩 法首菩薩 成利菩薩 彌勒菩薩 復有金剛藏菩薩 金剛首菩薩 無垢藏菩薩 無垢稱菩薩 除疑菩薩 無垢徳菩薩 網明菩薩 無量明菩薩 大明菩薩 無盡意菩薩 意王菩薩 無邊意菩薩 日音菩薩 月音菩薩 美音菩薩 美音聲菩薩 大音聲菩薩 堅精進菩薩 常堅菩薩 堅發菩薩 莊嚴王菩薩 常悲菩薩 常不輕菩薩 法上菩薩 法意菩薩 法喜菩薩 法首菩薩 法積菩薩 發精進菩薩 智慧菩薩 淨威徳菩薩 那羅延菩薩 善思惟菩薩 法思惟菩薩 跋陀波羅菩薩 法益菩薩 高徳菩薩 師子遊行菩薩 喜根菩薩 上寶月菩薩 不虚徳菩薩 龍徳菩薩 文殊師利菩薩 妙音菩薩 雲音菩薩 勝意菩薩 照明菩薩 勇衆菩薩 勝衆菩薩 威儀菩薩 師子意菩薩 上意菩薩 益意菩薩 増意菩薩 寶明菩薩 慧頂菩薩 樂説頂菩薩 有徳菩薩 觀世自在王菩薩 陀羅尼自在王菩薩 大自在王菩薩 無憂徳菩薩 不虚見菩薩 離惡道菩薩 一切勇健菩薩 破闇菩薩 功徳寶菩薩 花威徳菩薩 金瓔珞明徳菩薩 離諸陰蓋菩薩 心無閡菩薩 一切行淨菩薩 等見菩薩 不等見菩薩 三昧遊戯菩薩 法自在菩薩 法相菩薩 明莊嚴菩薩 大莊嚴菩薩 寶頂菩薩 寶印手菩薩 常擧手菩薩 常下手菩薩 常慘菩薩 常喜菩薩 喜王菩薩 得辯才音聲菩薩 虚空雷音菩薩 持寶炬菩薩 勇施菩薩 帝網菩薩 馬光菩薩 空無閡菩薩 寶勝菩薩 天王菩薩 破魔菩薩 電徳菩薩 自在菩薩 頂相菩薩 出過菩薩 師子吼菩薩 雲蔭菩薩 能勝菩薩 山相幢王菩薩 香象菩薩 大香象菩薩 白香象菩薩 常精進菩薩 不休息菩薩 妙生菩薩 華莊嚴菩薩 觀世音菩薩 得大勢菩薩 水王菩薩 山王菩薩 帝網菩薩 寶施菩薩 破魔菩薩 莊嚴國土菩薩 金髻菩薩 珠髻菩薩 如是等諸大菩薩 皆應憶念恭敬禮拜求阿惟越致地

参考文献 
浄土真宗教学伝道研究センター 編『浄土真宗聖典 七祖篇（原典版）』本願寺出版社、1992年、ISBN 978-4-89416-604-2。

いきようほん